Document ID: 32008R0510

KOMISIJAS REGULA (EK) Nr. 510/2008
(2008. gada 6. jūnijs),
ar ko groza Padomes Regulas (EK) Nr. 1234/2007 VI pielikumu attiecībā uz 2008./2009. tirdzniecības gadu
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2007. gada 22. oktobra Regulu (EK) Nr. 1234/2007, ar ko izveido lauksaimniecības tirgu kopīgu organizāciju un paredz īpašus noteikumus dažiem lauksaimniecības produktiem (“Vienotā TKO regula”) (1), un jo īpaši tās 59. panta 1. punktu saistībā ar 4. pantu,
tā kā:
(1)
Regulas (EK) Nr. 1234/2007 VI pielikumā ir noteiktas valstu un reģionu cukura, izoglikozes un inulīna sīrupa ražošanas kvotas. Attiecībā uz 2008./2009. tirdzniecības gadu minētās kvotas jākoriģē.
(2)
Korekciju izraisījusi izoglikozes papildu kvotu un papildinošās kvotas piešķiršana.
(3)
Iespējamās izoglikozes papildkvotas, kuras attiecībā uz 2008./2009. tirdzniecības gadu varētu piešķirt vēlāk saskaņā ar to uzņēmumu pieprasījumiem, kas apstiprināti Itālijā, Lietuvā un Zviedrijā, līdz 2009. gada februāra beigām tiks ņemtas vērā nākamajā Regulas (EK) Nr. 1234/2007 VI pielikumā noteikto kvotu korekcijā.
(4)
Korekcijas jāveic arī, piemērojot 3. pantu Padomes 2006. gada 20. februāra Regulā (EK) Nr. 320/2006, ar ko nosaka pagaidu shēmu cukura rūpniecības restrukturizācijai Kopienā un groza Regulu (EK) Nr. 1290/2005 par kopējās lauksaimniecības politikas finansēšanu (2), kurā ir paredzēts restrukturizācijas atbalsts uzņēmumiem, kuri atsakās no savām kvotām, un piemērojot minētās regulas 4.a panta 4. punktu, kurā paredzēta uzņēmumiem piešķirto kvotu galīga samazināšana, ja audzētāji pieteikušies restrukturizācijas atbalstam. Tādējādi ir jāņem vērā tās kvotas, no kurām atbilstoši restrukturizācijas atbalsta shēmai uzņēmumi attiecībā uz 2008./2009. tirdzniecības gadu ir atteikušies vai kuras samazinātas, pamatojoties uz audzētāju pieteikumiem.
(5)
Tādēļ attiecīgi jāgroza Regulas (EK) Nr. 1234/2007 VI pielikums.
(6)
Šajā regulā paredzētie pasākumi ir saskaņā ar Lauksaimniecības tirgu kopīgās organizācijas pārvaldības komitejas atzinumu,
IR PIEŅĒMUSI ŠO REGULU.
1. pants
Regulas (EK) Nr. 1234/2007 VI pielikumu aizstāj ar šīs regulas pielikumu.
2. pants
Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2008. gada 6. jūnijā

Labels: 7
17
6